แนวโน้มหุ้นลุ้นขึ้นในกรอบจำกัด
นักวิเคราะห์ฯ คาดตลาดหุ้นไทยเช้านี้ยังเคลื่อนไหวในแดนบวกได้ตั้งแต่เปิดตลาด แต่อยู่ในกรอบจำกัด แรงซื้อต่างชาติหนุน-รอผลประชุมกนง.
9 ม.ค. 2556

นักวิเคราะห์ฯ คาดตลาดหุ้นไทยเช้านี้ยังเคลื่อนไหวในแดนบวกได้ตั้งแต่เปิดตลาด แต่อยู่ในกรอบจำกัด แรงซื้อต่างชาติหนุน-รอผลประชุมกนง.
นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) กล่าวว่า ตลาดหุ้นไทยเช้านี้มีโอกาสที่ดัชนีจะสามารถเคลื่อนไหวในแดนบวกได้ตั้งแต่เปิดตลาด ถึงแม้ว่าดัชนีในตลาดหุ้นภูมิภาคเอเชียยังมีความผันผวน เคลื่อนไหวในแดนลบและแดนบวกสลับกัน ซึ่งปัจจัยที่ทำให้ดัชนีตลาดหุ้นไทยวันนี้ยังสามารถไปต่อได้มาจากแรงซื้อสุทธิของนักลุงทุนต่างชาติ ที่เข้ามาซื้ออย่างต่อเนื่องในปริมาณและมูลค่าที่ค่อนข้างสูง
แต่อย่างไรก็ตาม การขึ้นของดัชนีที่ขึ้นไปสูงในรอบนี้จะมีกรอบจำกัด เนื่องจากในปลายสัปดาห์นี้ถึงต้นสัปดาห์หน้ามีปัจจัยที่ทำให้ตลาดหุ้นทั่วโลกยังคงแกว่งตัว อย่างเช่น การประกาศผลประกอบการไตรมาส 4/55 ของบริษัทจดทะเบียนในสหรัฐฯที่กำลังทยอยออก
ส่วนปัจจัยในประเทศเป็นเรื่องการประชุมคณะกรรมการนโยบายการเงิน(กนง.)ในวันนี้ ซึ่งคาดว่าจะยังคงอัตราดอกเบี้ยไว้ที่เดิม ถ้าผลสรุปออกมาว่ามีการคงอัตราดอกเบี้ยไว้ก็มีความเป็นไปได้ที่จะมีแรงขายหุ้นกลุ่มอสังหาฯออกมา เนื่องจากหุ้นกลุ่มอสังหาฯ ที่ปรับตัวขึ้นมาในช่วงหลายวันที่ผ่านมาเพื่อมารับผลของการลดอัตราดอกเบี้ยลง
พร้อมให้แนวรับ 1,406-1,410 จุด แนวต้าน 1,421-1,425 จุด